**1. srečanje: Več in skupaj moliti**

**Priprava kateheta:**

V hitrem vsakdanu človek večkrat pozabi na zahvalo za to, kar mu je dano. Zato želimo z vsebino srečanja odraslim pokazati, kako lahko najdejo čas za (skupno) molitev, ki je lahko zahvala, prošnja, slavljenje ... Želimo si, da bi razumeli molitev kot pogled k Bogu, katerega Beseda v njihovih dejanjih lahko postaja »rodovitna in brsteča«. Kristjan mora v sebi nositi zaupanje, da je Bog njegova opora in da je z njim, kadar je lepo ali težko.

**Cilji:**

***Spoznavni:*** Preko Svetega pisma odrasel spozna, da Bog odgovarja na stisko in veselje ter tako ozavesti, da ni sam, hkrati obnovi iskanje po Svetem pismu.

***Doživljajski****:* Odrasel začuti, kako ga Bog preko svoje besede nagovarja.

***Dejavnostni:*** V vsakdanu najde čas za molitev in zmore v njej prositi in se zahvaliti ter v Svetem pismu išče odgovore na svoja vprašanja.

**Odlomek:**

Iz 55,10–11

**Katekizem katoliške Cerkve:**

tč. 2559–2567, tč. 2626–2671, tč. 2705–2719

**Metoda dela:**

* osebno delo,
* pogovor,
* frontalna metoda.

**Pripomočki:**

* podstavek/mizica, semena, voda, zemlja,
* Sveto pismo
* listi,
* pisala,
* skopiran odlomek iz SP,
* računalnik s projektorjem ali pametni telefon

**Ureditev prostora:**

Katehet pripravi prostor s stoli v krogu, na sredini kroga manjši podstavek, mizica na kateri je posodica s semeni, vodo, zemljo.

**Predviden čas srečanja:** 60–70 min

**POTEK SREČANJA**

**Uvodna molitev**

*»Iščite Gospoda, dokler se daje najti, kličite ga, dokler je blizu. […] Kajti kakor pride dež in sneg izpod neba in se ne vrača tja, ne da bi napojil zemljo, jo naredil rodovitno in brstečo, dal sejalcu seme in uživalcu kruh, tako bo z mojo besedo, ki prihaja iz mojih ust: ne vrne se k meni brez uspeha, temveč bo storila, kar sem hotel in uspela v tem, za kar sem jo poslal.« (Iz 55,6; 10–11)*

**Vstopno mesto**

Katehet pozdravi prisotne in jih povabi, ter pove, da bodo za začetek skupaj prebrali odlomek iz Svetega pisma. Katehet pripravi toliko izvodov knjig Svetega pisma kolikor je prisotnih. Preden začnejo z iskanjem je, primerno, da se »ponovi« iskanje po Svetem pismu, saj je med prisotnimi morda kdo, ki tega ne zna oz. je to že pozabil.

Katehet povabi prisotne, da v Svetem pismu poiščejo odlomek Iz 55, 6; 10–11.

Zatem jih povabi, da vsak razmisli in na list zapiše dve stvari, dogodka, ki sta se zgodila v prejšnjem dnevu in za katera bi se lahko zahvalil oz. bi prosil Boga, saj bi želeli, da se spremeni, popravi … Prisotni si podelijo zapisano, iz tega sledi pogovor, ki ga katehet lahko spodbudi z vprašanji: *Čutim Boga ob sebi? Kdaj? Ob dobrem, slabem dnevu?* *Ali molim? In zakaj ne? Uporabljam pomanjkanje časa kot izgovor?*

Kaj vse je lahko molitev – prošnja, zahvala, premišljevanje, moliti sam, v dvoje ali kot družina.

**Oznanilo**

Katehet vodi pogovor o tematiki.

Vsak ima pred seboj odlomek iz Svetega pisma, vsak zase ga še enkrat prebere in podčrta stavek, besedo, ki ga nagovori.

* Sveto pismo oz. Božja beseda je tista, ki nagovarja človeka (Bog ga tako kliče). Vsakič znova lahko v razodeti besedi najdemo nekaj, kar nas nagovori. Treba je, da človek odpre svoje srce.
* Kako je s semenom, ki je pred njimi? Potrebuje različne snovi, da začne rasti. Božja beseda »potrebuje« človeka, da se uresniči *(»postaja rodovitna in brsteča«)*.
* Slavljenje, prosilna molitev, priprošnja, zahvalna molitev .
* Premišljevanje, notranja molitev, skupna molitev.

**Zaključek**

Katehet povzame glavne točke srečanja ter spodbudi prisotne k vsakodnevni molitvi. Najverjetneje imajo prisotni pametne telefone, zato jim predstavi aplikacijo Lekcionar (na spletu Hozana.si), ki jim je lahko v pomoč in spodbudo pri vsakodnevni molitvi z Božjo besedo. Srečanje se konča z molitvijo iz omenjene aplikacije, poleg pa lahko preberejo misel Matere Terezije: *Molitev je preprost pogovor z Bogom. On nam govori, mi poslu­šamo. Pripovedujemo mu, on posluša. Postopek v obe smeri: govor­jenje in poslušanje. Pogosto molite takole: »Jezus v mojem srcu, verujem, da me nežno ljubiš. Ljubim te.« Čim več molite, tem lažja postaja molitev. Čim lažja postaja, tem več boste molili.*

**Vprašanja za katehetovo refleksijo**

1. Kakšna so bila moja pričakovanja pred srečanjem?

2. Kaj mi je uspelo?

3. Kje vidim pomanjkljivosti?

4. Na kaj moram biti pozoren ob pripravi naslednjega srečanja za to skupino?

5. Na kaj moram biti pozoren ob pripravi naslednjega srečanja z obravnavano vsebin?

**VIRI:**

Matjaž, Maksimiljan. 2005*. Bog govori človeku, ki umolkne*. Naša družina 25 št. 1:15.

*Dar Svetega pisma*. 2007. Ljubljana: Salve.